Rektors+tale+til+10.klasse+-+clm


 * Rektors tale til 10.klasse **

Kjære elever, kjære foresatte.

Det er med stor glede at mine kollegaer og jeg ønsker dere alle velkommen hit i dag.

For tre år siden ønsket vi dere velkommen hit til Fevang ungdomsskole. For tre år siden sto vi samlet her med forventninger og nysgjerrighet. For tre år siden sto vi her og gledet oss over å se alle de flotte ungdommene og deres foreldre og foresatte.

Jeg husker så godt den første dagen vi tok dere imot her. De forventningsfulle blikkene, den nervøse småtrippingen, de usikre smilene. Som en flokk andunger fulgte dere lærerne inn i klasserommet. Dere måtte bli kjent med en ny skole, nye lærere og medelever. Skolens normer og regler måtte dere ta inn over dere. Dere skulle lære om Ibsen og Kielland, atomer og energi, algebra og brøk. Tre innholdsrike år har gått, og dere har mye å se tilbake på, men også mye å se frem til når dere skal videre. Kanskje noen av dere har litt av den samme følelsen nå som da dere begynte her, og ikke helt visste hva dere hadde i vente?

Det har skjedd mye i løpet av disse tre årene. Vi har delt mange opplevelser og fått nye erfaringer. Dere har hatt en faglig og sosial utvikling. Det har vært både gøy og spennende å følge dere. Vi opplever dere som en trivelig og livlig gjeng, både på godt og vondt. Det har vært godt samhold, og godt samarbeid. Det har ikke bare vært solskinnsdager, det har også vært stormfulle dager. Men sammen har vi stått imot stormen og kommet styrket ut av det, og nye vennskapsbånd har blitt knyttet. Disse erfaringene har vært med på å styrke fellesskapet.Dette har bidratt til et godt skolemiljø. For jeg opplever at vi har et godt skolemiljø på skolen vår. Etter PISA undersøkelsen har det vært fokus på hva som skal til for å gi elevene best mulig læring. Forskningen viser at et godt skolemiljø er en forutsetning for læring.

Vi må rette en stor takk til foreldre og foresatte for deres engasjement. Uten deres samarbeid og oppfølging hadde det ikke vært mulig å få et så godt skolemiljø.

Vi vil også takke elevrådslederen og elevrådet for deres engasjement. Dere har bl.a bidratt til at skolen har fått mer moderne undervisnings utstyr. Det viser at når vi står sammen er mulighetene mange. Det er i samhandling med andre mennesker det åpner seg nye veier og muligheter.

Nå skal dere videre, på //videre//gående skole. Det er et stort steg inn i voksenverdenen. Mange av dere er kanskje litt nervøse og spente? Det er naturlig, og ville vært rart om dere ikke var det. Nervøsitet og spenning er noe dere alle har kjent og følt på denne våren. Dere har jo hatt eksamen.

Dere har måttet lære mye og dere har alle sammen gjort en kjempeinnsats. Lærdom har dere fått med dere fra bøkene, utenfor bøkene, i samvær med klassekammerater og lærere. Den kunnskapen dere har fått er kanskje ikke så synlig her og nå, men den er der. Den vil dere ha med dere og få bruk for senere i livet, i møte med nye mennesker, nye steder og nye erfaringer.

Vi håper dere fortsetter å tilegne dere kunnskap, ta vare på de sosiale verdier og knytte nye bånd. For de mest verdifulle verdier i livet handler om de menneskene dere har møtt, og de menneskene dere kommer til å møte. Så når dere nå skal gå videre håper jeg dere fortsetter å bygge gode relasjoner, slik at dere bidrar til et godt skolemiljø og et godt læringsmiljø dit dere kommer.

De fleste av dere kjenner til Rihanna og hennes sang Russian roulette.I refrenget synger hun:

//"And you can see my heart beating, you can see it through my chest, Said I'm terrified, but I'm not leaving. I know that I must past this test, so just pull the trigger..".//

Dette handler jo nettopp om det å utfordre seg selv. Ta et steg videre, til det ukjente. Å gå fra barn til ungdom, fra ungdom til voksen, å gå inn til eksamen for å bli testet i kunnskapene deres, å komme ny inn i fremmed skole, kanskje flytte hjemme fra for å gå på skole andre steder. Alt dette kan oppleves skremmende.Vi møter mange ting i livet som kan virke vanskelig og uoverkommelig, men vi vet at vi må gjennom for å komme videre. Det handler om å utfordre seg selv. Våge å ta steget videre!

‍Bruk de erfaringene du har til å utvide og utforske din verden.‍Vær nyskjærrig, vær undersøkende, vær utforskende!

‍I dag står vi her og skal ta farvel med klasse 10A, 10B, 10C og 10D. Disse andungene som fulgte læreren inn i klasserommet har nå fått den kunnskapen og de erfaringene de trenger når de nå skal fly ut og utforske verden på egen hånd.

‍Det blir vemodig å ta farvel, men samtidig kan vi glede oss over at vi har fått være med å bidra i deres utvikling til selvstendige, tenkende mennesker. Det har vært en stor ære! Ta med dere skolens grunnleggende verdier videre. Vis andre mennesker respekt, forståelse og toleranse.

Jeg snakker for hele lærerstaben og alle de ansatte når jeg sier takk til foreldre og foresatte for at dere har latt oss ta del i disse flotte ungdommenes liv og læring. Det har vært en stor ære og glede å følge disse elevene.

Til alle elevene vil jeg si takk for at vi fikk bli kjent med dere! Vi er så stolte over å kunne si at dere kommer fra vår skole. Vi ønsker at dere vil huske Fevang ungdomsskole som et godt og trygt sted å være og lære.

Stå på og lykke til videre!

Skrevet av: Camilla Berntzen, Mona Østerud og Leif Sørensen

Klikk her for å se litteraturlisten